Ujevne, bløte og dårlige gressmatter har vært det store samtaletemaet etter at to runder av eliteseriesesongen er spilt. Flere av klubbene har påpekt at sesongen har startet altfor tidlig, mens toppfotballedelsen mener det bidrar til utvikling av norsk fotball.

– Ingen annen utvei

Gress-ekspertene NRK har snakket med, er klare: Skal det spilles fotball i Norge i mars, må klubbene ha kunstgress.

– Jeg ser ingen annen utvei hvis vi skal endre seriestrukturen og ønsker å starte sesongen tidligere. Det er den eneste løsningen, sier Per Ulseth, som har levert kunstgressbaner til ni eliteserielag.

Han får støtte av naturgress-leverandør, Johnny Trandem i Østfold Gress.

– Med så tidlig start, kan man glemme naturgress. Da er det bare kunstgress som gjelder, innrømmer han.

GRØNT: Det er kunstgress på Aker Stadion, hvor Molde og Tromsø spilte 1-1 i serieåpningen. Foto: Ekornesvåg, Svein Ove / NTB

Lønnsomt

Rosenborg fikk lagt ny gressmatte til 12 millioner kroner like før sesongen, etter årets første hjemmekamp mot Strømsgodset fikk den kritikk for å ha slått sprekker. Og Odd-trener Dag Eilev Fagermo kalte forholdene på Brann Stadion for en katastrofe.

Å skifte til kunstgress vil koste klubbene mellom fem og seks millioner kroner, mens driftskostnadene er fra 250.000 - 500.000 kroner. Det er en tredjedel av hva det koster å drifte en naturgressbane. I tillegg kan den brukes åtte til 10 ganger mer enn en med vanlig gress.

– Fordelene er også at du har et jevnt og stabilt underlag hele sesongen, spesielt på vinteren, mener Ulseth.

Uaktuelt for Rosenborg

I dag har ni av 16 klubber allerede kunstgress - Molde, Odd, Sogndal, Aalesund, Bodø/Glimt, Start, Tromsø og Strømsgodset.

For Rosenborg er det uaktuelt å skifte.

– Vi vil ha naturgress på Lerkendal og det er ikke aktuelt med noen kunstgressdebatt. Vi har hatt en fantastisk gressmatte år etter år, sier daglig leder Tove Moe Dyrhaug.

NY MATTE: Rosenborg la nytt naturgress før sesongen. De vil ikke skifte til kunstgress. Foto: Kjartan Ovesen / NRK

Viking er derimot klare for å endre underlaget.

– Det er store muligheter for at vi bytter. Det for å utnytte stadion, ha økonomiske muligheter til å fortsette, og for å tilby optimale treningsforhold, forteller Gisle Osberg, driftssjef i Viking.

Landslagssjef Per-Mathias Høgmo mener temaet bør diskuteres.

– Det vil hele tiden være spørsmål om å tilpasse underlag til klima. Jeg vil ikke si at det ville være bedre med kunstgress her og nå, men det er viktig å ha en grunnleggende debatt rundt hva som funker best, sier han.